Žilina sa nevie vyrovnať s dedičstvom Jána Slotu
Zmluvu s kanceláriou primátor uzavrel vlani v lete. Karkó mesto zastupuje vo veciach majetkového vysporiadania so spoločnosťami, v ktorých má vplyv podnikateľ Georg Trabelssie. Ide o zmluvy, ktoré uzavrel ešte Ján Slota, ktorý primátoroval v rokoch 1990 až 2006.
"Ide o veľmi náročnú vec. Dedičstvo Jána Slotu – chátrajúca Korytnačka, oceľový skelet na Karpatskej, parkovanie v rukách súkromníka, desiatky nevýhodných zmlúv – dostali mesto do súčasnej zlej situácie. Aby sme to zvládli, potrebovali sme nájsť advokátsku kanceláriu, ktorá nám pomôže vysporiadať sa s tým," vysvetľoval primátor.
Poslankyňa Miriam Šuteková do zastupiteľstva predložila návrh, aby advokátska kancelária v prípade úspechu dostala odmenu vo výške 17 percent z hodnoty majetku, ktorý sa vráti do rúk mesta. V prípade neúspechu nezíska nič.
Návrh v hlasovaní podporilo 15 poslancov, 8 sa hlasovania zdržali a rovnaký počet nehlasoval. Návrh tak neprešiel o jediný hlas. Zmluva s kanceláriou Karkó nakoniec zostala v platnosti.